**Śoḍaśa-granthāḥ**

of Vallabhācārya

The source of the following text is James D. Redington's

*The Grace of Lord Krishna:*

*The Sixteen Verse-Treatises (Soḍaṣagranthāḥ) of Vallabhacharya*

(Delhi: Sri Satguru Publications, 2000)

(Input by Robert Gafrik)

**1. Yamunāṣṭakam**

namāmi yamunām ahaṁ sakala-siddhi-hetuṁ mudā

murāri-pada-paṅkaja-sphurad-amanda-reṇūtkaṭām |

taṭastha-nava-kānana-prakaṭa-moda-puṣpāmbunā

surāsura-supūjita-smara-pituḥ śriyaṁ bibhratīm ||1||

kalindi-giri-mastake 'patad amanda-pūrojjvalā

vilāsa-gamanollasat-prakaṭa-gaṇḍa-śaillonnatā |

sa-ghoṣa-gati-danturā samadhirūḍha-dolottamā

mukunda-rati-vardhinī jayati padma-bandhoḥ sutā ||2||

bhuvaṁ bhuvana-pāvanīm adhigatām aneka-svanaiḥ

priyābhir iva sevitāṁ śuka-mayūra-haṁsādibhiḥ |

taraṅga-bhuja-kaṅkaṇa-prakaṭa-muktikā-vālukā-

nitamba-taṭa-sundarīṁ namata kṛṣṇa-turya-priyām ||3||

anata-guṇa-bhūṣite śiva-viriñci-deva-stute

ghanādhana-nibhe sadā druva-parāśārābhīṣṭade |

viśuddha-mathurā-taṭe sakala-gopa-gopī-vṛte

kṛpā-jaladhi-saṁśrite mama manaḥ-sukhaṁ bhavāya ||4||

yayā caraṇa-padmajā mura-ripoḥ priyambhāvukā

samāgamanato 'bhavat sakala-siddhidā sevitām |

tayā sadṛśatām iyāt kamalakājā sa-patnīva yad

dhari-priya-kalindayā manasi me sadā sthīyatām ||5||

namo 'stu yamune sadā tava caritram aty-dbhutaṁ

na jātu yamayātanā bhavati te payaḥ-pānataḥ |

yamo 'pi bhaginī-sutān katham u hanti duṣṭān api

priyo bhavati sevanāt tava harer yathā gopikāḥ ||6||

mamāstu tava sannidhau tanu-navatvam etāvatā

na durlabhatamā tatir mura-ripau mukunda-priye |

ato 'stu tava lālanā suradhunī paraṁ saṅgamāt

tavaiva bhuvi kīrtitā na tu kadāpi puṣṭi-sthitaiḥ ||7||

stutiṁ tava karoti kaḥ kamalajā-sa-pati-priye

harer yad anusevayā bhavati saukhyam āmokṣataḥ |

iyam tava kathādhikā sakala-gopikā-saṅgama-

smara-śrama-jalāṇibhiḥ sakala-gātrajaiḥ saṅgamaḥ ||8||

tavāṣṭakam idaṁ mudā paṭhati sūra-sūte sadā

samasta-durita-kṣayo bhavati vai mukunde ratiḥ |

tayā sakala-sidhayo mura-ripuś ca santuṣyati

svabhāva-vijayo bhaved vadati vallabhaḥ śrī-hareḥ ||9||

**2 Bāla-bodhaḥ**

natvā hariṁ sadānandaṁ sarva-siddhānta-saṅgraham |

bāla-prabodhanārthāya vadāmi suviniścitam ||1||

dharmārtha-kāma-mokṣākhyāś catvāro 'rthā manīṣīṇām |

jīveśvara-vicāreṇa dvidhā te hi vicāritāḥ ||2||

alaukikās tu vedoktāḥ sādhya-sādhana-saṁyutāḥ |

laukikā ṛṣibhiḥ proktās tathaiveśvara-śikṣayā ||3||

laukikāṁs tu pravakṣyāmi vedād ādyā yataḥ sthitāḥ |

dharma-śāstrāṇi nītiś ca kāma-śāstrāṇi ca kramāt ||4||

tri-varga-sādhakānīti na tan-nirṇaya ucyate |

mokṣe catvāri śāstrāni laukike parataḥ svataḥ ||5||

dvidhā dve dve svatas tatra sāṁkhya-yogau prakīrtitau |

tyāgātyāga-vibhāgena sāṁkhye tyāgaḥ prakīrtitaḥ ||6||

ahantā-mamatā-nāśe sarvathā nirahaṅkṛtau |

svarūpa-stho yadā jīvaḥ kṛtārthaḥ sa nigadyate ||7||

tad-arthaṁ prakriyā kācit purāṇe 'pi nirūpitā |

ṛṣibhir bahudhā proktā phalam ekam abāhyataḥ ||8||

atyāge yoga-mārgo hi tyāgo 'pi manasaiva hi |

yamādayas tu kartavyāḥ siddhe yoge kṛtārthatā ||9||

parāśrayeṇa mokṣas tu dvidhā so 'pi nirūpyate |

brahmā brāhmaṇatāṁ yātas tad-rūpeṇa susevyate ||10||

te sarvārthā na cādyena śāstraṁ kiṁcid udīritam |

ataḥ śivaś ca viṣṇuś ca jagato hitakārakau ||11||

vastunaḥ sthiti-saṁhārau kāryau śāstra-pravartakau |

brahmaiva tādṛśaṁ yasmāt sarvātmakatayoditau ||12||

nirdoṣa-pūrṇa-guṇatā tat-tac-chāstre tayoḥ kṛtā |

bhoga-mokṣa-phale dātuṁ śaktau dvāv api yady api ||13||

bhogaḥ śivena mokṣas tu viṣṇuneti viniścayaḥ |

loke 'pi yat prabhur bhuṅkte tan na yacchati karhicit ||14||

ati-priyāya tad api dīyate kvacid eva hi |

nityatārtha-pradānena tadīyatvaṁ tad-āśrayaḥ ||15||

pratyekaṁ sādhanaś caitad dvitīyārthe mahāñ chramaḥ |  
jīvāḥ svabhāvato duṣṭā doṣābhāvāya sarvadā ||16||

śravaṇādi tataḥ premnā sarvaṁ kāryaṁ hi siddhyati |

mokṣas tu sulabho viṣṇor bhogaś ca śivatas tathā ||17||

samarpaṇenātmano hi tadīyatvaṁ bhaved dhruvam |

atadīyatayā cāpi kevalaś cet samāśritaḥ ||18||

tad-āśraya-tadīyatva-buddhyai kiṁcit samācaret |

sva-dharmam anutiṣṭhan vai bhāra-dvaiguṇyam anyathā ||19||

iy evaṁ kathitaṁ sarvaṁ naitaj jñāne bhramaḥ punaḥ ||20||

**3. Siddhānta-muktāvalī**

natvā hariṁ pravakṣyāmi sva-siddhānta-viniścayam |

kṛṣṇa-sevā sadā kāryā mānasī sā parā matā ||1||

cetas-tat-pravaṇaṁ sevā tat-siddhyai tanu-vittajā |

tataḥ saṁsāra-duḥkhasya nivṛttir brahma-bodhanam ||2||

paraṁ brahma tu kṛṣṇo hi sac-cid-ānandakaṁ bṛhat |

dvi-rūpaṁ tad dhi sarvaṁ syād ekaṁ tasmād vilakṣaṇam ||3||

aparaṁ tatra pūrvasmin vādino bahudhā jaguḥ |

māyikaṁ saguṇaṁ kāryaṁ svatantraṁ ceti naikadhā ||4||

tad evaitat-prakāreṇa bhavatīti śruter matam |

dvi-rūpaṁ cāpi gaṅgāvaj jñeyaṁ sā jala-rūpiṇī ||5||

māhātmya-saṁyutā nṛṇāṁ sevatāṁ bhukti-muktidā |

maryādā-mārga-vidhinā tathā brahmāpi budhyatām ||6||

tatraiva devatā-mūrti-bhaktyā yā dṛśyate kvacit |

gaṅgāyāṁ ca viśeṣeṇa pravāhā-bheda-buddhaye ||7||

pratyakṣā sā na sarveṣāṁ prākāmyaṁ syāt tayā jale |

vihitāc ca phalāt tad dhi pratītyāpi viśiṣyate ||8||

yathā jalaṁ tathā sarvaṁ yathā śaktā tathā bṛhat |

yathā devī tathā kṛṣṇas tatrāpy etat ihocyate ||9||

jagat tu tri-vidhaṁ proktaṁ brahma-viṣṇu-śivās tataḥ |

devatā-rūpavat proktā brahmaṇītthaṁ harir mataḥ ||10||

kāma-cāras tu loke ' smin brahmādibhyo na cānyathā |

paramānanda-rūpe tu kṛṣṇe svātmani niścayaḥ ||11||

atas tu brahma-vādena kṛṣṇe buddhir vidhīyatām |

ātmani brahma-rūpe hi chidrā vyomnīva cetanāḥ ||12||

upādhi-nāśe vijñāne brahmātmatvāvabodhane |

gaṅgā-tīra-sthito yadvad devatāṁ tatra paśyati ||13||

tathā kṛṣṇaṁ paraṁ brahma svasmin jñānī prapaśyati |

saṁsārī yas tu bhajate sa dūra-stho yathā tathā ||14||

apekṣita-jalādīnām abhāvāt tatra duḥkha-bhāk |

tasmāc chrī-kṛṣṇa-mārga-stho vimuktaḥ sarva-lokataḥ ||15||

ātmānanda-samudra-sthaṁ kṛṣṇam eva vicintayet |  
lokārthī ced bhajet kṛṣṇaṁ kliṣṭo bhavati sarvathā ||16||

kliṣṭo 'pi ced bhajet kṛṣṇaṁ loko naśyati sarvathā |

jñānābhāve puṣṭi-mārgī tiṣṭhet pūjotsavādiṣu ||17||

maryādā-sthas tu gaṅgāyāṁ śrī-bhāgavata-tat-paraḥ |

anugrahaḥ puṣṭi-mārge niyāmaka iti sthitiḥ ||18||

ubhayos tu krameṇaiva pūrvoktaiva phaliṣyati |

jñānādhiko bhakti-mārga evaṁ tasmān nirūpitaḥ ||19||

bhakty-abhāve tu tīra-stho yathā duṣṭaiḥ sva-karmabhiḥ |

anyathā-bhāvam āpannas tasmāt sthānāc ca naśyati ||20||

evaṁ sva-śāstra-sarvasvaṁ mayā guptaṁ nirūpitam |

etad budhvā vimucyate puruṣaḥ sarva-saṁśayāt ||21||

**4. Puṣṭi-pravāha-maryādā-bhedaḥ**

puṣṭi-pravāha-maryādā viśeṣeṇa pṛthak pṛthak |

jīva-deha-kriyā-bhedaiḥ pravāheṇa phalena ca ||1||

vakṣyāmi sarva-sandehā na bhaviṣyanti yac chruteḥ |

bhaktgi-mārgasya kathanāt puṣṭir astīti niścayaḥ ||2||

dvau bhūta-sargāv[[1]](#footnote-2) ity ukteḥ pravāho 'pi vyavasthitaḥ |

vedasya vidyamānatvān maryādāpi vyavasthitā ||3||

kaścid eva hi bhakto hi yo mad-bhakta itīraṇāt[[2]](#footnote-3) |

sarvotkarṣa-kathanāt puṣṭir astīti niścayaḥ ||4||

na sarvo 'taḥ pravāhād dhi bhinno vedāc ca bhedataḥ |

yadā yaseti[[3]](#footnote-4) vacanān nāhaṁ vedair itīraṇāt[[4]](#footnote-5) ||5||

mārgaikatve 'pi ced antyau tanū bhakty-āgamau matau |

na tad yuktaṁ sūtrato hi bhinno yuktyā hi vaidikaḥ ||6||

jīva-deha-kṛtīnāṁ ca bhinnatvaṁ nityatāśruteḥ |

yathā tadvat puṣṭi-mārge dvayor api niṣedhataḥ ||7||

pramāṇa-bhedād bhinno hi puṣṭi-mārgo nirūpitaḥ |

sarga-bhedaṁ pravakṣyāmi svarūpa-pāṅka-kriyāyutaṁ ||8||

icchā-mātreṇa manasā pravāhaṁ sṛṣṭavān hariḥ |

vacasā veda-mārgaṁ hi puṣṭiṁ kāyena niścayaḥ ||9||

mūlecchātaḥ phalaṁ loke vedoktaṁ vaidike 'pi ca |

kāyena tu phalaṁ puṣṭau bhinnechāto 'pi naikatā ||10||

tān ahaṁ dviṣato vākyād[[5]](#footnote-6) bhinnā jīvāḥ pravāhiṇaḥ |

ata evetarau bhinnau sāntau mokṣa-praveṣataḥ ||11||

tasmāj jīvāḥ puṣṭi-mārge bhinnā eva na saṁśayaḥ |

bhagavad-rūpa-sevārthaṁ tat-sṛṣṭir nānyathā bhavet ||12||

svarūpeṇāvatāreṇa liṅgena ca guṇena ca |

tāratamyaṁ na svarūpe dehe vā tat-kriyāsu vā ||13||

tathāpi tāvatā kāryaṁ yāvat tasya karoti yaḥ |

te hi dvidhā śuddha-miśra-bhedān miśrās tridhā punaḥ ||14||

pravāhādi-vibhedena bhagavat-kārya-siddhaye |

puṣṭyā vimiśrāḥ sarva-jñāḥ pravāheṇa kriyā-ratāḥ ||15||

maryādayā guṇa-jñās te śuddhāḥ premṇātidurlabhāḥ ||

evaṁ sargas tu teṣāṁ hi phalaṁ tv atra nirūpyate ||16||

bhagavān eva hi phalaṁ sa yathāvirbhaved bhuvi |

guṇa-svarūpa-bhedena tathā phalaṁ bhavet ||17||

āsaktau bhagvān eva śāpaṁ dāpayati kvacit |

ahaṁkāre 'tha vā loke tan-mārga-sthāpanāya hi ||18||

na te pāṣaṇḍatāṁ yānti na ca rogādy-upadravāḥ |

mahānubhāvāḥ prāyeṇa śāstraṁ śuddhatva-hetave ||19||

bhagavat-tāratamyena tāratamyaṁ bhajanti hi |

vaidikatvaṁ laukikatvaṁ kāpaṭyāt teṣu nānyathā ||20||

vaiṣṇavatvaṁ hi sahajaṁ tato 'nyatra viparyayaḥ |

sambadhinas tu ye jīvāḥ pravāha-sthās tathāpare ||21||

carṣaṇī-śabda-vācyas te te sarve sarva-vartmasu |

kṣaṇāt sarvatvam āyanti rucis teṣāṁ na kutracit ||22||

teṣāṁ kriyāṇusāreṇa sarvatra sakalaṁ phalaṁ |

pravāha-shān pravakṣyāmi svarūpāṅga-kriyāyutān ||23||

jīvās te hy āsurāḥ sarve pravṛttiṁ cet varṇitāḥ[[6]](#footnote-7) |

te ca dvidhā prakīrtyante hy ajña-durjña-vibhedataḥ ||24||

durjñās te bhagavat-proktā hy ajñās tān anu ye punaḥ |

pravāhe ' samāgatya puṣṭi-sthas tair na yujyate |

so 'pi tais tat-kule jātaḥ karmaṇā jāyate yataḥ ||25||

**5. Siddhānta-rahasyam**

śrāvaṇasyāmale pakṣe ekādaśyāṁ mahā-niśi |

sākṣād bhagavatā proktaṁ tad akṣaraśa ucyate ||1||

brahma-sambandha-karaṇāt sarveṣāṁ deha-jīvayoḥ |

sarva-doṣa-nivṛttir hi doṣāḥ pañca-vidhāḥ smṛtāḥ ||2||

sahajā deśa-kālotthā loka-veda-nirūpitāḥ |

saṁyogajāḥ sparśajāś ca na mantavyāḥ kathaṁcana ||3||

anyathā sarva-doṣāṇāṁ na nivṛttiḥ kathaṁcana |

asamarpita-vastūnāṁ tasmād varjanam ācaret ||4||

nivedibhiḥ samarpyaiva sarvaṁ kuryād iti sthitiḥ

na mataṁ deva-devasya sāmibhukta-samarpaṇam ||5||

tasmād ādau sarva-kārye sarva-vastu-samarpaṇam |

dattāpahāra-vacanaṁ tathā ca sakalaṁ hareḥ ||6||

na grāhyam iti vākyaṁ hi bhinna-mārga-paraṁ matam |

sevakānāṁ yathā loke vyavahāraḥ prasiddhyati ||7||

tathā kāryaṁ samarpyaiva sarveṣāṁ brahmatā tataḥ |

gaṅgātvaṁ sarva-doṣāṇāṁ guṇa-doṣādi-varṇanā ||8||

gaṅgātvena nirūpyā syāt tadvad atrāpi caiva hi ||8½||

**6. Nava-ratnam**

cintā kāpi na kāryā niveditātmabhiḥ kadāpīti |

bhagavān api puṣṭi-stho na kariṣyati laukikīṁ ca gatim ||1||

nivedanaṁ tu smartavyaṁ sarvathā tādṛśair janaiḥ |

sarveśvaraś ca sarvātmā nijecchātaḥ kariṣyati ||2||

sarveṣāṁ prabhu-sambandho na pratyekam iti sthitiḥ |

ato 'nya-viniyoge 'pi cintā kā svasya so 'pi cet ||3||

ajñānād athavā jñānāt kṛtam ātma-nivedanam |

yaiḥ kṛṣṇa-sātkṛta-prāṇais teṣāṁ kā parivedanā ||4||

tathā nivedane cintā tyājā śrī-puruṣottame |

viniyoge 'pi sā tyājyā samartho hi hariḥ svataḥ ||5||

loke svāsthyaṁ tathā vede haris tu na kariṣyati |

puṣṭi-mārga-sthito yasmāt sākṣiṇo bhavatākhilāḥ ||6||

sevā-kṛtir guror ājñā bādhanaṁ vā harīcchayā |

ataḥ sevā-paraṁ cittaṁ vidhāya sthīyatāṁ sukham ||7||

cittodvegaṁ vidhāyāpi harir yad yat kariṣyati |

tathaiva tasya līleti matvā cintāṁ drutaṁ tyajet ||8||

tasmāt sarvātmanā nityaṁ śrī-kṛṣṇaḥ śaraṇaṁ mama |

vadabhir evaṁ satataṁ stheyaṁ ity eva me matiḥ ||9||

**7. Antaḥ-karaṇa-prabodhaḥ**

antaḥ-karaṇa mad-vākyaṁ sāvadhānatayā śṛṇu |

kṛṣṇāt paraṁ nāsti daivaṁ vastuto doṣa-varjitam ||1||

cāṇḍālī ced rāja-patnī jātā rājñā ca mānitā |

kadācid apamāne 'pi mūlataḥ kā kṣatir bhavet ||2||

samarpaṇād ahaṁ pūrvam uttamaḥ kiṁ sadā sthitaḥ |

kā mamādhamatā bhāvyā paścāt tāpo yato bhavet ||3||

satya-saṅkalpato viṣṇur nānyathā tu kariṣyati |

ājñaiva kāryā satataṁ svāmi-droho 'nyathā bhavet ||4||

sevakasya tu dharmo 'yaṁ svāmī svasya kariṣyati |

ājñā pūrvaṁ tu yā jātā gaṅgā-sāgara-saṅgame ||5||

yāpi paścān madhuvane na kṛtaṁ tad dvayaṁ mayā |

deha-deśa-parityāgas tṛtīyo loka-gocaraḥ ||6||

paścāt tāpaḥ kathaṁ tatra sevako 'haṁ na cānyathā |

laukika-prabhuvat kṛṣṇo na draṣṭavyaḥ kadācana ||7||

sarvaṁ samarpitaṁ bhaktyā kṛtārtho 'si sukhī bhava |

prauḍhāpi duhitā yadvat snehān na preṣyate vare ||8||

tathā dehe na kartavyaṁ varas tuṣyati nānyathā |

lokavac cet sthitir me syāt kiṁ syād iti vicāraya ||9||

aśakye harir evāsi mohaṁ mā gāḥ kathaṁcana |

iti śrī-kṛṣṇa-dāsasya vallabhasya hitaṁ vacaḥ ||10||

cittaṁ prati yadākarṇya bhakto niścintatāṁ vrajet ||11||

**8. Viveka-dhairyāśrayaḥ**

viveka-dhairye satataṁ rakṣaṇīye tathāśrayaḥ |

vivekas tu hariḥ sarvaṁ nijecchātaḥ kariṣyati ||1||

prārthite vā tataḥ kiṁ syāt svāmy-abhiprāya-saṁśayāt |

sarvatra tasya sarvaṁ hi sarva-sāmarthyam eva ca ||2||

abhimānaś ca saṁtyājyaḥ svāmy-adhīnatva-bhāvanāt |

viśeṣataś ced ājñā syād antaḥ-karaṇa-gocaraḥ ||3||

tadā viśeṣa-gaty-ādi bhāvyaṁ bhinnaṁ tu daihikāt |

āpad-gaty-ādi-kāryeṣu haṭhas tyājyaś ca sarvathā ||4||

anāgrahaś ca sarvatra dharmādharmāgra-darśanam |

viveko 'yaṁ samākhyāto dhairyaṁ tu vinirūpyate ||5||

tri-duḥkha-sahanaṁ dhairyaṁ āmṛteḥ sarvataḥ sadā |

takravad dehavad bhāvyaṁ jaḍavad gopa-bhāryavat ||6||

pratīkāro yadṛcchātaḥ siddhaś cen nāgrahī bhavet |

bhāryādīnāṁ tathānyeṣām asataś cākramaṁ sahet ||7||

svyam indriya-karyāṇi kāya-vāṅ-manasā tyajet |

aśureṇāpi kartavyaṁ svasyāsāmarthya-bhāvanāt ||8||

aśakye harir evāsti sarvam āśrayato bhavet |

etat sahanam atroktam āśrayo 'to nirūpyate ||9||

aihike para-loke ca sarvathā śaraṇaṁ hariḥ |

duḥkha-hānau tathā pāpe bhaye kāmādy-apūraṇe ||10||

bhakta-drohe bhakty-abhāve bhaktaiś cātikrame kṛte |

aśakye vā suśakye vā sarvathā śaraṇaṁ hariḥ ||11||

ahaṅkāra-kṛte caiva poṣya-poṣaṇa-rakṣaṇe |

poṣyātikramaṇe caiva tathāntevāsy-atikrame ||12||

alaukika-manaḥ-siddhau sarvathā śaraṇaṁ hariḥ |

evaṁ citte sadā bhāvyaṁ vācā ca parikīrtayet ||13||

anyasya bhajanaṁ tatra svato gamanam eva ca |

prārthanāḥ kārya-mātre 'pi tathānyatra vivarjayet ||14||

aviśvāso na kartavyaḥ sarvathā bādhakas tu saḥ |

brahmāstra-cātakau bhāvyau prāptaṁ seveta nirmamaḥ ||15||

yathā kathaṁcit kāryāṇi kuryād uccāvacāny api |  
kiṁ vā proktena bahunā śaraṇaṁ bhāvayed dhariḥ ||16||

evam āśrayaṇam proktaṁ sarveśāṁ sarvadā hitam |

kalau bhakty-ādi-mārgā hi duḥsādhyā iti me matiḥ |||17||

**9. Śrī-kṛṣṇāśrāyaḥ**

savca-mārgeṣu naṣṭeṣu kalau ca khala-dharmaṇi |

pāṣaṇḍa-pracure loke kṛṣṇa eva gatir mama ||1||

mlecchākrānteṣu deśeṣu pāpaika-nilayeṣu ca |

sat-pīḍā-vyagra-lokeṣu kṛṣṇa eva gatir mama ||2||

gaṅgādi-tīrtha-varyeṣu duṣṭair evāvṛteṣv iha |

tirohitādhidaiveṣu kṛṣṇa eva gatir mama ||3||

ahaṁkāra-vimūḍheṣu satsu pāpānuvartiṣu |

lābha-pūjārtha-yatneṣu kṛṣṇa eva gatir mama ||4||

aparijñāna-naṣṭeṣu mantreṣv avrata-yogiṣu |

tirohitārtha-deveṣu kṛṣṇa eva gatir mama ||5||

nānā-vāda-vinaṣṭeṣu sarva-karma-vratādiṣu |

pāṣaṇḍaika-prayatneṣu kṛṣṇa eva gatir mama ||6||

ajāmilādi-doṣāṇāṁ nāśako 'nubhave sthitaḥ |

jñāpitākhila-māhātmyaḥ kṛṣṇa eva gatir mama ||7||

prākṛtāḥ sakalā devā gaṇitānandakaṁ bṛhat |

pūrṇānando haris tasmāt kṛṣṇa eva gatir mama ||8||

viveka-dhairya-bhakty-ādi-rahitasya viśeṣataḥ |

pāpāsaktasya dīnasya kṛṣṇa eva gatir mama ||9||

sarva-sāmarhya-sahitaḥ sarvatraivākhilārtha-kṛt |

śaraṇa-stha-samuddhāraṁ kṛṣṇaṁ vijñāpayāmy aham ||10||

kṛṣṇāśrayam idaṁ stotraṁ yaḥ paṭhet kṛṣṇa-sannidhau |

tasyāśrayo bhavet kṛṣṇa iti śrī-vallabho 'bravīt ||11||

**10. Catuḥ-ślokī**

sarvadā sarva-bhāvena bhajanīyo vrajādhipaḥ |

svasyāyam eva dharmo hi nānyaḥ kvāpi kadācana ||1||

evaṁ sadā sma kartavyaṁ svayam eva kariṣyati |

prabhuḥ sarva-samartho hi tato niścintatāṁ vrajet ||2||

yadi śrī-gokulādhīśo dhṛtaḥ sarvātmanā hṛdi |

tataḥ kim aparaṁ brūhi laukikair vaidikair api ||3||

ataḥ sarvātmanā śaśvad golukeśvara-pādayoḥ |

smaraṇaṁ bhajanaṁ cāpi na tyājyam iti me matiḥ ||4||

**11. Bhakti-vardhinī**

yathā bhaktiḥ pravṛddhā syāt tathopāyo nirūpyate |

bīja-bhāve dṛḍhe tu syāt tyāgāc chravaṇa-kīrtanāt ||1||

bīja-dārḍhya-prakāras tu gṛhe sthitvā sva-dharmataḥ |

avyāvṛtto bhajet kṛṣṇaṁ pūjayā śravaṇādibhiḥ ||2||

vyāvṛtto 'pi harau cittaṁ śravaṇādau nyaset sadā |

tataḥ premā tathāsaktir vyasanaṁ ca yadā bhavet ||3||

bījaṁ tad ucyate śāstre dṛḍḥaṁ yan nāpi naśyati |

snehād rāga-vināśaḥ syād āsaktyā syād gṛhāruciḥ ||4||

gṛha-sthānāṁ bādhakatvam anātmatvaṁ ca bhāsate |

yadā syād vyasanaṁ kṛṣṇe kṛtārthaḥ syāt tadaiva hi ||5||

tādṛśasyāpi satataṁ geha-sthānāṁ vināśakam |

tyāgaṁ kṛtvā yated yas tu tad-arthārthaika-mānasaḥ ||6||

labhate sudṛḍhāṁ bhaktiṁ sarvato 'bhyadhikāṁ parām |

tyāge bādhaka-bhūyastvaṁ duḥsaṁsargāt tahānnataḥ ||7||

ataḥ stheyaṁ hari-sthāne tadīyaiḥ saha tat-paraiḥ |

adūre viprakarṣe vā yathā cittaṁ na duṣyati ||8||

sevāyāṁ vā kathāyāṁ vā yasyāsaktir dṛḍḥā bhavet |

yāvaj jīvaṁ tasya nāśo na kvāpi matir mama ||9||

bādha-saṁbhāvanāyāṁ tu naikānte vāsa iṣyate |

haris tu sarvato rakṣāṁ kariṣyati na saṁśayaḥ ||10||

ity evaṁ bhagavac-chāstraṁ gūḍḥa-tattvaṁ nirūpitam |

ya etat samādhīyīta tasyāpi syād dṛḍhā ratiḥ ||11||

**12. Jala-bhedaḥ**

namaskṛtya hariṁ vakṣye tad-guṇānāṁ vibhedakān |

bhāvān viṁśatidhā bhinnān sarva-saṁdeha-vārakān ||1||

guṇa-bhedās tu tāvanto yavanto hi jale matāḥ |

gāyakāḥ kūpa-saṁkāśā gandharvā iti viśrutāḥ ||2||

kūpa-bhedās tu yāvantas tāvantas te 'pi sammatāḥ |

kulyāḥ paurāṇikāḥ proktāḥ pāramparya-yutā bhuvi ||3||

kṣetra-praviṣṭās te cāpi saṁsārotpatti-hetavaḥ |

veśyādi-sahitā mattā gāyakā garta-saṁjñitāḥ ||4||

jalārtham eva gartāsu nīcā gānopajīvinaḥ |

hradās tu paṇḍitāḥ proktā bhagavac-chāstra-tat-parāḥ ||5||

saṁdeha-vārakās tatra sudā gambhīra-mānasāḥ |

saraḥ-kamala-sampūrṇāḥ prema-yuktās tathā budhāḥ ||6||

alpa-śrutāḥ prema-yuktā veśantāḥ parikīrtitāḥ |

karma-śuddhāḥ palvalāni tathālpa-śruti-bhaktayaḥ ||7||

yoga-dhyānādi-saṁyuktā guṇā varṣyāḥ prakīrtitāḥ |

tapo-jñānādi-bhāvena svedajās tu prakīrtitāḥ ||8||

alaukikena jñānena ye tu proktā harer guṇāḥ |

kadācit kāḥ śabda-gamyāḥ patac-chabdāḥ prakīrtitāḥ ||9||

devādy-upāsanodbhūtāḥ pṛṣvā bhūmer ivodgatāḥ |

sādhanādi-prakareṇa navadhā bhakti-mārgataḥ ||10||

prema-pūrtyā sphurad-dharmāḥ syandamānāḥ prakīrtitāḥ |

yādṛśās tādṛśāḥ proktā vṛddhi-kṣaya-vivarjitāḥ ||11||

sthāvarās te samākhyātā maryādaika-pratiṣṭhitāḥ |

aneka-janma-saṁsiddhā janma-prabhṛti sarvadā ||12||

saṅgādi-guṇa-doṣābhyāṁ vṛddhi-kṣaya-yutā bhuvi |

nirantarodgama-yutā nadyas te parikīrtitāḥ ||13||

etādṛśāḥ svatantrāś cet sindhavaḥ parikīrtitāḥ |

pūrṇā bhagavadīyā ye śeṣa-vyāsāgni-mārutāḥ ||14||

jaḍa-nārada-maitrādy āste samudrāḥ prakīrtitāḥ |

loka-veda-guṇair miśra-bhāvenaike harer guṇān ||15||

varṇayanti samudrās te kṣarādyāḥ ṣaṭ prakīrtitāḥ |  
guṇātītatayā śuddhān sac-cid-ānanda-rūpiṇaḥ ||16||

sarvān eva guṇān viṣṇor varṇayanti vicakṣaṇāḥ |

te 'mṛtodāḥ samākhyātās tad-vāk-pānaṁ sudurlabham ||17||

tādṛśānāṁ kvacid vākyaṁ dūtānām iva varṇitam |

ajāmila-karṇanavad bindu-pānaṁ prakīrtitam ||18||

rāga-jñānādi-bhāvānāṁ sarvathā nāśanaṁ yadā |

tadā lehanam ity uktaṁ svānandodgama-kāraṇam ||19||

uddhṛtodakavat sarve patitodakavat tathā |

uktātirikta-vākyāni phalaṁ cāpi tathā tataḥ ||20||

iti jīvendriya-gatā nānā-bhāvaṁ gatā bhuvi |

rūpataḥ phalataś caiva guṇā viṣṇor nirūpitāḥ ||21||

**13. Pañca-padyāni**

śrī-kṛṣṇa-rasa-vikṣipta-mānasā rati-varjitāḥ |

anirvṛtāḥ loka-vede mukhyās te śravaṇotsukāḥ ||1||

viklinna-manaso ye tu bhagavat-smṛti-vihvalāḥ |

arthaika-niṣṭhās te cāpi madhyamāḥ śravaṇotsukāḥ ||2||

niḥsandigdhaṁ kṛṣṇa-tattvaṁ sarva-bhāvena ye viduḥ |

te tv āveśāt tu vikalā nirodhād vā na cānyathā ||3||

pūrṇa-bhāvena pūrṇārthāḥ kadācin na tu sarvadā |

anyāsaktās tu ye kecid adhamāḥ parikīrtitāḥ ||4||

ananya-manaso martyā uttamāḥ śravaṇādiṣu |

deśa-kāla-dravya-kartṛ-mantra-karma-prakārataḥ ||5||

**14. Sannyāsa-nirṇayaḥ**

paścāt tāpa-nivṛtty-arthaṁ parityāgo vicāryate |

sa mārgā-dvitaye prokto bhaktau jñāne viśeṣataḥ ||1||

karma-mārge na kartavyaḥ sutarāṁ kali-kālataḥ |

ata ādau bhakti-mārge kartavyatvāvicāraṇā ||2||

śravaṇādi-prasidhy-arthaṁ kartayvaś cet sa neṣyate |

sahāya-saṅga-sādhyatvāt sādhanānāṁ ca rakṣaṇāt ||3||

abhimānān niyogāc ca tad-dharmaiś ca nirodhataḥ |

gṛhāder bādhakatvena sādhanārthaṁ tathā yadi ||4||

agre 'pi tādṛśair eva saṅko bhavati nānyathā |

svayaṁ ca viṣayākrāntaḥ pāṣaṇḍī syāt tu kālataḥ ||5||

viṣayākrānta-dehānāṁ nāveśaḥ sarvadā hareḥ |

ato 'tra sādhane bhaktau naiva tyāgaḥ sukhāvahaḥ ||6||

virahānubhavārthaṁ tu parityāgaḥ praśasyate |

svīya-bandha-nivṛtty-arthaṁ veśaḥ so 'tra nānyathā ||7||

kauḍiṇyo gopikāḥ proktā guravaḥ sādhanaṁ ca tat |

bhāvo bhāvanayā siddhaḥ sādhanaṁ nānyad iṣyate ||8||

vikalatvaṁ tathāsvāsthyaṁ prakṛtiḥ prākṛtaṁ na hi |

jñānaṁ guṇāś ca tasyaivaṁ vartamānasya bādhakāḥ ||9||

satya-loke sthitir jñānāt saṁnyāsena viśeṣāt |

bhāvanā sādhanaṁ yatra phalaṁ cāpi tathā bhavet ||10||

tādṛśāḥ satya-lokādau tiṣṭhanty eva na saṁśayaḥ |

bahiś cet prakaṭaḥ svātmā vanhnivat praviśed yadi ||11||

tadaiva sakalo bandho nāśam eti na cānyathā |

guṇās tu saṅga-rāhityāj jīvanārthaṁ bhavanti hi ||12||

bhagavān phala-rūpatvān nātra bādhaka iṣyate |

svāsthya-vākyaṁ na kartavyaṁ dayālur na virudhyate ||13||

durlabho 'yaṁ parityāgaḥ premṇā sidhyati nānyathā |

jñāna-mārge tu saṁnyāso dvi-vidho 'vicāritaḥ ||14||

jñānārtham uttarāṅgaṁ ca siddhir janma-śataiḥ param |

jñānaṁ ca sādhanāpekṣaṁ yajñādi-śravaṇān matam ||15||

ataḥ kalau sa saṁnyāsaḥ paścāt tāpāya nānyathā |  
pāṣaṇḍitvaṁ bhavaec cāpi tasmāj jñāne na saṁnyaset ||16||

sutarāṁ kali-doṣāṇāṁ prabalatvād iti sthitam |

bhakti-mārge 'p ced doṣas tadā kiṁ kāryam ucyate ||17||

atrārambhe na nāśaḥ syād dṛṣṭāntasyāpy abhāvataḥ |

svāsthya-hetoḥ parityāgād bādhaḥ kenasya sambhavet ||18||

harir atra na śaknoti kartuṁ bādhāṁ kuto 'pare |

anyathā mātaro bālān na stanyaiḥ pupusuḥ kvacit ||19||

jñāninām apii vākyena na bhaktaṁ mohayiṣyati |

ātma-pradaḥ priyāś cāpi kim arthaṁ mohayiṣyati ||20||

tasmād ukta-prakāreṇa parityāgo vidhīyatām |

anyathā bhraṣyate svārthād iti me niścitā matiḥ ||21||

iti kṛṣṇa-prasādena vallabhena viniścitam |

saṁnyāsa-varaṇaṁ bhaktāv anyathā patito bhavet ||22||

**15. Nirodha-lakṣaṇam**

yac ca duḥkhaṁ yaśodāyā nandādīnāṁ ca gokule |

gopikānāṁ tu yad duḥkhaṁ tad duḥkhaṁ syān mama kvacit ||1||

gokule gopīkānāṁ tu sarveṣāṁ vraja-vāsinām |

yat sukhaṁ samabhūt tan me bhagavān kiṁ vidhāsyati ||2||

uddhavāgamane jāta utsavaḥ sumahān yathā |

vṛndāvane gokule vā tathā me manasi kvacit ||3||

mahatāṁ kṛpayā yāvad bhagavān dayayiṣyati |

tāvad ānanda-sandohaḥ kīrtyamānaḥ sukhāya hi ||4||

mahatāṁ kṛpayā yadvat kīrtanaṁ sukhadaṁ sadā |

na tathālaukikānāṁ tu snigdha-bhojana-rūkṣavat ||5||

guṇa-gāne sukhāvāptir govindasya prajāyate |

yathā tathā śukādīnāṁ naivātmani kuto 'nyataḥ ||6||

kliśyamānān janān dṛṣṭvā kṛpā-yukto yadā bhavet |

tadā sarvaṁ sadānandaṁ hṛdi sthaṁ nirgataṁ bahiḥ ||7||

sarvānanda-mayasāpi kṛpānandaḥ sudurlabhaḥ |

hṛd-gataḥ sva-guṇāñ chrutvā pūrṇaḥ plāvayate janān ||8||

tasmāt sarvaṁ parityajya niruddhaiḥ sarvadā guṇāḥ |

sadānanda-parair geyāḥ sac-cid-ānandatā tataḥ ||9||

ahaṁ nirudho rodhena nirodha-padavīṁ gataḥ |

niruddhānāṁ tu rodhāya nirodhaṁ varṇayāmi te ||10||

hariṇā ye vinirmuktās te magnā bhava-sāgare |

ye niruddhās ta evātra modam āyānty ahar-niśam ||11||

saṁsārāveśa-duṣṭānām indriyāṇāṁ hitāya vai |

kṛṣṇasya sarva-vastūni bhūmna īśasya yojayet ||12||

guṇeṣv āviṣṭa-cittānāṁ sarvadā mura-vairiṇaḥ |

saṁsāra-viraha-kleśau na syātāṁ harivat sukham ||13||

tadā bhavet dayālutvam anyathā krūratā matā |

bādha-śaṅkāpi nāsty atra tad-adhyāso ' pi sidhyati ||14||

bhagavad-dharma-sāmarthyād virāgo viṣaye sthiraḥ |

gauṇair hari-sukha-sparṣān na duḥkhaṁ bhāti karhicit ||15||

evaṁ jñātvā jñāna-mārgād utkarṣaṁ hari-varṇane |  
amatsarair alubdhaiś ca varṇanīyāḥ sadā guṇāḥ ||16||

hari-mūrtiḥ sadā dhyeyā saṅkalpād api tatra hi |

darśanaṁ sparśanaṁ spaṣṭaṁ tathā kṛti-gatī sadā ||17||

śravaṇaṁ kīrtanaṁ spaṣṭaṁ putre kṛṣṇa-priye ratiḥ |

pāyor mālāṁśa-tyāgena śeṣa-bhāvaṁ tanau nayet ||18||

yasya vā bhagavat-kāryaṁ yadā spaṣṭaṁ na dṛśyate |

tadā vinigrahas tasya kartavya iti niścayaḥ ||19||

nātaḥ parataro mantro nātaḥ parataraḥ stavaḥ |

nātaḥ paratarā vidyā tīrthaṁ nātaḥ parāt param ||20||

**16. Sevā-phalam**

yādṛśī sevanā proktā tat siddhau phalam ucyate |

alaukikasya dāne hi cādyaḥ sidhyen manorathaḥ ||1||

phalaṁ vā hy adhikāro vā na kālo 'tra niyāmakaḥ |

*sevāyāṁ phala-trayam alaukika-sāmarthyaṁ sāyujyaṁ sevopayogi-deho vaikuṇṭhādiṣu |*

udvegaḥ pratibandho vā bhogo vā syāt tu bādhakam ||2||

akartayvaṁ bhagavataḥ sarvathā ced gatir na hi |

yathā vā tattva-nirdhāro vivekaḥ sādhanaṁ matam ||3||

bādhakānāṁ parityāgo bhoge 'py ekaṁ tathā param |

niṣpratyūhaṁ mahān bhogaḥ prathame viśate sadā ||4||

*sevāyāṁ pratibandhaka-trayam udvegaḥ pratibandho bhogo vā | trāyāṇāṁ sādhana-parityāgaḥ kartavyaḥ | bhogo dvi-vidhaḥ laukiko 'laukikaś ca | tatra laukikas tyājya eva | alaukikas tu phalānāṁ madhye prathame praviśati | pratibandho 'pi dvi-vidhaḥ sādhāraṇo bhagavad-kṛtaś ca | tatrādyo buddhyā tyājyaḥ | bhagavad-kṛtaś cet pratibandhas tadā bhagavān phalaṁ na dāsyatīti mantavyam | tadā anya-sevāpi vyarthā | tadāsuro 'yaṁ jīva iti nirdhāraḥ | tadā jñāna-mārgeṇa sthātavyaṁ śokābhāvāyeti vivekaḥ |*

*nanu sādharaṇo bhogaḥ kathaṁ tyaktavya ity ākāṅkṣāyām āha —*

sa-vighno 'lpo ghātakaḥ syād balād etau sadā matau |

*sa-vighno 'lpo ghātakaḥ syād iti sa-vighnatvād alpatvād bhogas tyājyaḥ | etau pratibandhakau |*

dvitīye sarvathā cintā tyājyā saṁsāra-niścayāt ||5||

*dvitīyo bhagavat-kṛta-pratibandhaḥ | jñāna-sthity-abhāve cintā-bhāvārtham āha dvitīya iti |*

na tv ādye dātṛtā nāsti ......................................

*ādya-phalābhāve bhagavato dātṛtvaṁ nāsti | tadā sevā nādhidaivikī ity uktaṁ bhavati |*

.................................. tṛtīye bādhakaṁ gṛham |

*bhogābhāvas tadaiva sidhyati yadā gṛha-parityāgaḥ |*

avaśyeyaṁ sadā bhāvyā sarvam anyan mano-bhramaḥ ||6||

tadīyar api tat kāryaṁ puṣṭau naiva vilambayet |

guṇa-kṣobhe 'pi draṣṭavyam etad eveti me matiḥ ||7||

kusṛṣṭir atra vā kācid utpadyeta sa vai bhramaḥ |

1. Bhagavad-Gītā 16.6 [↑](#footnote-ref-2)
2. Bhagavad-Gītā 12.4 [↑](#footnote-ref-3)
3. Bhāgavata-Purāṇa 4.29.46 [↑](#footnote-ref-4)
4. Bhagavad-Gītā 11.53 [↑](#footnote-ref-5)
5. Bhagavad-Gītā 16.19 [↑](#footnote-ref-6)
6. Bhagavad-Gītā 16.7 [↑](#footnote-ref-7)